b'\n_START_ARTICLE_\nFran Kos\n_START_SECTION_\n\xc5\xbdivljenjepis\n_START_PARAGRAPH_\nLjudsko \xc5\xa1olo, ni\xc5\xbejo gimnazijo in u\xc4\x8ditelji\xc5\xa1\xc4\x8de je dokon\xc4\x8dal leta 1908. Prirodopis je \xc5\xa1tudiral na dunajski univerzi najprej kot izredni od 1918 dalje pa kot redni slu\xc5\xa1atelj, in promoviral na Dunaju februarja 1920. Kot u\xc4\x8ditelj je nekaj \xc4\x8dasa slu\xc5\xbeboval na ljudski \xc5\xa1oli v Grosupljem, nato na ljudski, pozneje na me\xc5\xa1\xc4\x8danski \xc5\xa1oli v Trstu. Od 1915 do 1919 je pou\xc4\x8deval prirodopis na gori\xc5\xa1kem mo\xc5\xa1kem in \xc5\xbeenskem u\xc4\x8ditelji\xc5\xa1\xc4\x8du ter gimnaziji v Trstu, kamor so bili ti zavodi zaradi vojne preme\xc5\xa1\xc4\x8deni iz Gorice. Leta 1919 ga je italijanska okupacijska oblast premestila na vi\xc5\xa1jo realko v Idriji, kjer je pou\xc4\x8deval prirodopis in kemijo do konca 1920. V za\xc4\x8detku 1921 je prevzel mesto kustosa prirodopisnega oddelka v Narodnem muzeju, kjer je  isto\xc4\x8dasno postal tudi predsednik Odseka za varstvo prirode in prirodnih spomenikov, in \xc4\x8dlan odbora po vojni zopet o\xc5\xbeivelega Dru\xc5\xa1tva za raziskovanje jam.\n_START_SECTION_\nDelo\n_START_PARAGRAPH_\nV zoologiji se je specializiral na zoolo\xc5\xa1ki postaji v Trstu, kjer je bil zaposlen od 1910 do 1915. Njegova glavna znanstvena raziskovanja so bila v tem \xc4\x8dasu usmerjena poleg morfolo\xc5\xa1ko-sistematskih in ekolo\xc5\xa1ko-fiziolo\xc5\xa1kih \xc5\xa1tudij celokupne jadranske favne predvsem na ontogenijo pla\xc5\xa1\xc4\x8darjev, na anatomijo, histologijo in fiziologijo arhianalidov, posebno plemena Polygordius, na primerjalno-anatomske \xc5\xa1tudije mo\xc5\xbeganov selahijev in na planktonolo\xc5\xa1ka raziskavanja Jadranskega morja. Pisal je \xc4\x8dlanke poljudno-strokovnega zna\xc4\x8daja in strokovno-znanstvena dela kot npr.: Evropski los, Alces alces L. iz jame pri Gla\xc5\xbeuti; Ob stoletnici De\xc5\xbemanovega rojstva; Prispevki k morfologiji in biologiji arhianelida Polygordius triestinus Woltereck; Eksotrohofora v planktonu tr\xc5\xbea\xc5\xa1kega zaliva v \xc4\x8dasu izven obi\xc4\x8dajne vojne dobe;  Merops apiaster L. v Sloveniji (1924 do 1925), Ris (Lynx lynx L.) na ozemlju etnografske Slovenije (1929); Predavanje ob stoletnici Mendlovega rojstva: Bistvo in pomen Mendelovih pravil za biologijo (1924) in druge \xc4\x8dlanke.'